**Likumprojekta „Grozījumi Likumā par ostām”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojektā “Grozījumi Likumā par ostām” (turpmāk - Likumprojekts) paredzēts, ka Ministru kabinets izveido kapitālsabiedrību ostas pārvaldes funkciju veikšanai Rīgas ostā un Ventspils ostā. Tādējādi paredzēts modelis, ka katras ostas pārvaldīšanai tiek izveidota kapitālsabiedrība. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Deklarācijas par Artura Krišjāņa Kariņa vadītā Ministru kabineta iecerēto darbību 82.punkts, kas paredz apņemšanos lielo ostu darbībā piemērot OECD valsts kapitālsabiedrību pārvaldības principus, palielināt valsts ietekmi lēmumu pieņemšanā un nodrošināt efektīvāku resursu izmantošanu; izvērtēt un reformēt lielo ostu pārvaldības modeli, kā prioritāro risinājumu paredzot to pārveidošanu par valsts kapitālsabiedrībām.  Likuma par ostām pārejas noteikumu 14.punkts, kas paredz uzdevumu Ministru kabinetam izvērtēt Latvijas ostu pārvaldības modeļa atbilstību starptautiskajiem labas pārvaldības principiem un līdz 2020. gada 1. jūlijam iesniegt Saeimā likumprojektu par Latvijas ostu pārvaldības modeļa maiņu.  Ņemot vērā pētījuma gatavošanas laiku, kā arī pārejas noteikumos minēto termiņu, Likumprojekts tiek virzīts steidzamības kārtā. Neskatoties uz to, informācija par likumprojektu publicēta Satiksmes ministrijas tīmekļvietnē kopš šī gada 30. jūnija. Visiem interesentiem bija iespējams sniegt priekšlikumus un iebildumus par sagatavoto likumprojektu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likuma par ostām pārejas noteikumu 14.punktā noteikts uzdevums Ministru kabinetam izvērtēt Latvijas ostu pārvaldības modeļa atbilstību starptautiskajiem labas pārvaldības principiem un līdz 2020. gada 1. jūlijam iesniegt Saeimā likumprojektu par Latvijas ostu pārvaldības modeļa maiņu.  Izpildot Likuma par ostām pārejas noteikumu 14.punktā doto uzdevumu, Satiksmes ministrijas uzdevumā zvērinātu advokātu birojs “Kronbergs Čukste LEVIN” sagatavoja atzinumu par Latvijas lielo ostu pārvalžu iespējamo pārveidošanu par valsts kapitālsabiedrībām (turpmāk – Atzinums par ostu modeli). Atzinums ir pieejams Pārresoru koordinācijas centra tīmekļvietnē ( [*http://petijumi.mk.gov.lv/node/3351*](http://petijumi.mk.gov.lv/node/3351) *).*  Atzinumā par ostu modeli, definējot problēmas esošajā ostu pārvaldības modelī, secināts, ka liela daļa principu no OECD korporatīvās pārvaldības vadlīnijām jau tiek piemēroti Latvijas ostu pārvaldībā, kā arī vairākas normas, kas saistītas ar lēmumu pieņemšanas kārtību un kompetencēm, informācijas atklātību, komunikāciju ar ostas klientiem un sabiedrību, vienlīdzīgu un nediskriminējošu noteikumu piemērošanu, jau iestrādātas ostu nolikumos.  Tomēr secināts, ka būtisks aspekts, kurš nav ietverts ostu pārvaldībā, bet ir viens no svarīgākajiem valsts kapitālsabiedrību pārvaldībā, ir politiskās neatkarības nodrošināšana. Tas attiecas uz attiecībām starp kapitālsabiedrību un akcionāru, īpašumtiesībām, pārraudzības nodrošināšanu, neatkarības nodrošināšanu, skaidru vadības, valdes un padomes locekļu atlases procesu, kvalifikāciju un atlīdzību. Līdzšinējā ostu pārvaldības modelī gan valsts, gan pašvaldība ir tieši iesaistītas lēmumu pieņemšanā, jo tās deleģē pārstāvjus valdē un valde ir augtākā lēmējinstitūcija.  Likumprojekta mērķis ir ieviest valsts kapitālsabiedrību pārvaldības principus ostu pārvaldībā atbilstoši regulējumam, kas izriet no Publiskas personas kapitāla daļu un kapitālsabiedrību pārvaldības likuma. Šis likums un ar to saistītie normatīvie akti izstrādāti ievērojot Ekonomiskās sadarbības un attīstības organizācijas (OECD) vadlīnijas valsts kapitālsabiedrību pārvaldībā. Būtiski ieguvumi no šādas pārmaiņas ir iepriekš Atzinumā uzskaitītie attiecībā uz attiecībām starp kapitālsabiedrību un akcionāru, īpašumtiesībām, pārraudzības nodrošināšanu, neatkarības nodrošināšanu, skaidru vadības, valdes un padomes locekļu atlases procesu, kvalifikāciju un atlīdzību.  Kapitālsabiedrības izveides mērķis atbilst Valsts pārvaldes iekārtas likuma 88.panta 1.daļas 3.punktā minētajam mērķim: pārvaldīti tādi īpašumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai.  Atzinumā par ostu modeli izvērtēti divi iespējamie modeļi: A variants. Veidot trīs atsevišķas valsts kapitālsabiedrības (ostu pārvalžu komercializācija), kuras pārņemtu attiecīgo ostu pārvalžu funkcijas un saistības. Kapitālsabiedrības veiktu gan publiskās, gan privātās funkcijas. Tām būtu tiesības iesaistīties komercdarbībā, ievērojot valsts kapitālsabiedrībām saistošos ierobežojumus iesaistei komercdarbībā.  B variants.  Veidot vienu valsts kapitālsabiedrību, kas pārņemtu ostas pārvalžu funkcijas un saistības. Kapitālsabiedrība veiktu gan publiskās, gan privātās funkcijas. Publisko funkciju uzraudzību veiktu vai nu Satiksmes ministrija vai neatkarīga iestāde (piemēram, VAS “Latvijas Jūras administrācija”). Kapitālsabiedrība veiktu gan publiskās, gan privātās funkcijas. Tai būtu tiesības iesaistīties komercdarbībā, ievērojot valsts kapitālsabiedrībām saistošos ierobežojumus iesaistei komercdarbībā.  Atzinumā par ostu modeli norādīts, ka esošā ostu pārvaldības struktūra saskaņā ar to darbību regulējošajiem speciālajiem normatīvajiem aktiem būtiski atšķiras no valsts kapitālsabiedrību pārvaldības struktūras. Tomēr nav konstatēti būtiski šķēršļi, lai ostu pārvaldība varētu tikt īstenota valsts kapitālsabiedrību pārvaldības struktūras ietvaros.  Lai saņemtu Eiropas Komisijas apstiprinājumu ostu pārvaldīšanas funkciju nodošanai kapitālsabiedrībai būtiski ir izvērtēt valsts atbalsta iespējamību, atbilstoši valsts pārvaldes iekārtas likuma prasībām. Paralēli Likumprojekta virzībai uz Ministru kabinetu tiek gatavota pirmspaziņojums Eiropas Komisijai ar izvērtējumu par kapitālsabiedrību izveidi, ieguldot to pamatkapitālā publiskos aktīvus.  Ņemot vērā valsts kapitālsabiedrību pārvaldības kārtību, lielākā daļa ostas pārvaldnieka funkciju visticamāk piekristu valsts kapitālsabiedrības valdei, kā arī valsts kapitālsabiedrības valdei piekristu virkne ostas pārvaldes valdes funkciju. Vienlaikus virkne būtisku funkciju piekristu valsts kapitālsabiedrības padomei vai dalībnieku /akcionāru sapulcei, piemēram – attīstības dokumentu apstiprināšana (vidēja termiņa darbības stratēģiju apstiprina dalībnieku vai akcionāru sapulce vai padome, ja tāda ir izveidota, savukārt par peļņas izlietošanu vienmēr lemj dalībnieku / akcionāru sapulce).  Raugoties no valsts kapitālsabiedrību pārvaldības struktūras juridiskā regulējuma viedokļa, nav būtisku atšķirību, vai ostu pārvaldību nodrošina viena kapitālsabiedrība, vai trīs kapitālsabiedrības, - proti, konkrēta pārvaldības modeļa izvēles rezultātā varētu mainīties vien valdes locekļu skaits, kā arī pienākums izveidot padomi. Vienlaikus jāņem vērā, ka kapitālsabiedrības pārvaldīšana notiek vienoti, tādejādi strikta katras konkrētās ostas pārvaldības nodalīšana vienas kapitālsabiedrības ietvaros nav iespējama.  Izvēloties veidot vienu kapitālsabiedrību, kura pārvalda visas trīs lielās ostas, tā darbotos saskaņā ar vienu kopīgu vispārējo stratēģisko mērķi un vidēja termiņa darbības stratēģiju, kas gan neizslēdz iespēju vispārējā stratēģiskajā mērķī un vidēja termiņa darbības stratēģijā diferencēt pasākumus, kuri veicami attiecībā uz katras konkrētās ostas attīstību. Savukārt, ja katras ostas pārvaldību veiks atsevišķa kapitālsabiedrība, katras konkrētās ostas attīstības scenārijus būtu iespējams vēl vairāk nodalīt, jo katru ostu pārvaldošajai kapitālsabiedrībai būtu tās individuālais vispārējais stratēģiskais mērķis un vidēja termiņa darbības stratēģija.  Viens no būtiskākajiem faktoriem par labu vairāku kapitālsabiedrību izveidei ir tas, ka katra osta atrodas un darbojas konkrētas pašvaldības teritorijā un katrai pašvaldībai ir nozīmīga ietekme uz ostas darbību. Pašvaldību aktīvā iesaiste ostu pārvalžu darbībā ir nepieciešama un arī turpmāk tām svarīgi piedalīties lēmumu pieņemšanā un nodrošināt pašvaldības un pašvaldības teritorijā dzīvojošo iedzīvotāju un strādājošu uzņēmumu intereses. Tādēļ optimālāk ir veidot atsevišķas kapitālsabiedrības ar katru konkrēto pašvaldību.  Tomēr risinājums ar vienu kapitālsabiedrību nākotnē arī ir iespējams, tālāk attīstot ostu pārvaldību un optimizējot valsts resursu izmantošanu.  Ņemot vērā Atzinumā par ostu modeli veikto izvērtējumu, Satiksmes ministrija ir sagatavojusi Likumprojektu, paredzot tajā šādus būtiskākos grozījumus.  1. Likumprojektā paredzēts, ka ostas pārvaldes funkciju veikšanai Rīgas ostā un Ventspils ostā izveido kapitālsabiedrību. Tādējādi paredzēts modelis, ka katras ostas pārvaldīšanai tiek izveidota kapitālsabiedrība. Likumprojektā ietverta norma, ka kapitālsabiedrības akciju turētāja no valsts puses ir Satiksmes ministrija, Finanšu ministrija, Ekonomikas ministrija un Vides aizsardzības un reģionālās attīstības ministrija. Minētās kapitālsabiedrības kapitāla daļas (akcijas) nav atsavināmas vai ieķīlājamas. Valstij piederošās akcijas paredzēts nodot turējumā šādās proporcijās: 40% Satiksmes ministrijai kā vadošai valsts pārvaldes iestādei transporta un sakaru nozarēs, tostarp ostu sektorā, 20% - Finanšu ministrijai, 20% - Ekonomikas ministrijai un 20% - Vides aizsardzības un reģionālās attīstības ministrijai.  Lielās Latvijas ostas ieņem stratēģiski nozīmīgu lomu ne tikai no transporta politikas viedokļa, bet arī no vispārējās tautsaimniecības, ieņēmumu un vides aspektiem. Tādēļ līdzīgi, kā līdz šim ostu pārvaldībā ir iesaistītas četru nozaru ministrijas, arī turpmāk kapitālsabiedrībā nepieciešams nodrošināt Satiksmes ministrijas, Ekonomikas ministrijas, Finanšu ministrijas un Vides aizsardzības un reģionālās attīstības ministriju.  Līdzīgs akciju sadales modelis ir akciju sabiedrībai "Attīstības finanšu institūcija Altum”, kur Finanšu institūcijas 40 procentu akciju turētājs ir Finanšu ministrija, 30 procentu akciju turētājs — Ekonomikas ministrija un 30 procentu akciju turētājs — Zemkopības ministrija. Šādā veidā nepieciešamības gadījumā tiek nodrošināta aktīva ministriju pārstāvju sadarbība ostu attīstības veicināšanā un problemātisko jautājumu risināšanā. Neskatoties uz to, ka atbilstoši Publiskas personas kapitāla daļu un kapitālsabiedrību pārvaldības likuma 10. panta 3. daļai vienai valsts kapitālsabiedrībai var būt tikai viens akciju turētājs, Likums par ostām ir speciālais likums un tajā var būt noteikts atšķirīgs kapitāldaļu turētāju loks.  Papildus Publiskas personas kapitāla daļu un kapitālsabiedrību pārvaldības likumā noteiktajam kapitālsabiedrības akcionāru sapulces kompetencē paredzēts pieņemt lēmumus par:  1) vidēja termiņa darbības stratēģijas apstiprināšanu un īstenošanas uzraudzību;  2) vidēja termiņa budžeta apstiprināšana;  3) iekšējās kontroles sistēmas apstiprināšanu.  Visus īpašumus, kas šobrīd pieder Rīgas brīvostas pārvaldei un Ventspils brīvostas pārvaldei kā atvasinātām publisko tiesību juridiskām personām, paredzēts ieguldīt jaunizveidotās kapitālsabiedrības pamatkapitālā kā ieguldījumu no valsts puses (Rīgas ostas gadījumā) un AS “Ventas osta” pamatkapitālā (Ventspils ostas gadījumā). Īpašumus, ko valsts vai pašvaldība iepriekš bija nodevusi valdījumā osta pārvaldei, plānots arī turpmāk nodot pārvaldīšanai kapitālsabiedrībai, kas veiks ostas pārvaldes funkcijas attiecīgajā ostā. Ostas pārvaldošajām kapitālsabiedrībām ir ierobežojums pārdot, mainīt, dāvināt vai citādi atsavināt saglabājams tikai uz pārvaldīšanā nodoto ostas zemi un nekustamo īpašumu. Visa šī regulējuma pastāvēšanas laikā nav bijuši gadījumi, kas būtu par iemeslu noteikt liegumu ostas pārvaldei atsavināt tās īpašumā esošo zemi vai nekustamo īpašumu.  2. Ņemot vērā līdzšinējo praksi, kā arī Saeimas Juridiskā biroja, Tieslietu ministrijas un Finanšu ministrijas ieteikumus, ar Likumprojektu precizēts, ka nekustamie īpašumi tiek nodoti pārvaldīšanā, nevis valdījumā, kā līdz šim, izņemot Latvijas Jūras administrācijas īpašumus, kas arī turpmāk nododami valdījumā. Turklāt, ņemot vērā, ka ir mainījies regulējums un ir izveidots apbūves tiesības institūts, papildināta Likuma par ostām 4. panta sestā daļa, paredz iespēju ostas pārvaldei piešķirt apbūves tiesību zemes lietotājiem.  Ņemot vērā, ka saskaņā ar Ministru kabineta 2003.gada 29.aprīļa noteikumu Nr.242 “Satiksmes ministrijas nolikums” 4.punktu Satiksmes ministrijas kompetencē ir valsts pārvaldes funkcija - organizēt un koordinēt transporta un sakaru politikas īstenošanu, nepieciešams papildināt Likuma regulējumu ar Satiksmes ministrijas tiesībām ierosināt izmaiņas ostu robežās.  Ostas teritorijā publiskās personas zeme daudzos gadījumos ir apbūvēta un kopā ar būvēm veido vienotu īpašumu. Līdz ar to nav iespējama zemes nodošana Ostas pārvaldei bez šīm būvēm. Tādēļ likuma norma ir papildināta, attiecinot to arī uz ēkām, inženierbūvēm. Ostas teritorijā valsts nekustamo īpašumu valdītāji bez Satiksmes ministrijas ir arī citas valsts pārvaldes iestādes. Tādēļ attiecīgajām institūcijām ir paredzamas tiesības šos īpašumus bez Satiksmes ministrijas starpniecības nodot valdījumā Ostas pārvaldei, ja attiecīgais īpašums ir nepieciešams ostas attīstībai un funkcijai. Liela apjoma būvprojektu īstenošanai ostas teritorijā ir nepieciešams sakārtot zemes piederības jautājumus tā, lai būvprojekts būtu realizējams uz būves īpašniekam piederošiem zemesgabaliem vai uz būves īpašniekam lietošanā esošiem zemesgabaliem (piemēram, apbūves tiesības gadījumā). Līdz ar to rodas objektīva nepieciešamība savienot zemes gabalus un izveidot vienotu īpašumu. To ir iespējams izdarīt tikai, ja zemei ir viens īpašnieks. Tādēļ norma ir papildināta ar regulējumu par pašvaldības un valsts tiesībām nekustamos īpašumus savstarpēji atsavināt, nododot tos bez atlīdzības. Ņemot vērā situācijas, kad valsts nekustamais īpašums ostas teritorijā ir nepieciešams kādas citas valsts institūcijas vajadzībām, ir nosakāmas valdītāja maiņas iespējas. Tādēļ likuma norma ir papildināta ar publiskas personas tiesībām nodot nekustamā īpašuma valdījuma tiesības citai valsts institūcijai, pamatojoties uz Ministru kabineta rīkojumu.  3. Ņemot vērā ostas darbības ietekmi uz pašvaldību, kā arī pašvaldībai piederošo īpašumu skaitu, kas jau šobrīd ir nodoti ostu pārvaldēm pārvaldīšanai, Likumprojektā paredzēts, ka kapitālsabiedrībā, kas veic ostas pārvaldes funkcijas Rīgas ostā un Ventspils ostā, arī pašvaldībai ir tiesības iegūt akcijas ar nosacījumu, ka valstij paliek ne mazāk kā divas trešdaļas akciju. Tādejādi pašvaldība arī turpmāk saglabātu aktīvu līdzdalību ostā, kontrolētu tās īpašuma lietošanu un pašvaldības interešu ievērošanu. Likumprojekta pārejas noteikumu 16.pantā noteikts princips, ka valsts līdzdalība kapitālsabiedrībā nav mazāka par divām trešdaļām. Līdz ar to pašvaldībai ir iespēja piedalīties kapitālsabiedrībā veicot ieguldījumus līdz vienai trešdaļai.  Neskatoties uz to, ka pašvaldība ir mazākuma akcionārs, tai ir visas tiesības piedalīties kapitālsabiedrības pārvaldībā gan kā akcionāram, gan izvirzot savus pārstāvjus uzņēmuma padomē. Konkrētāki jautājumi par akcionāru sadarbību var tikt risināti arī akcionāru līgumā savstarpēji vienojoties.  4. Attiecībā uz mazajām ostām paredzēta iespēja, ka mazās ostas pārvaldīšanai iespējams izmantot gan esošo modeli, ka ostas pārvaldes funkcijas veic pašvaldības izveidota iestāde, gan arī iespēju mazās ostas pārvaldi organizēt, dibinot kapitālsabiedrību.  Ostas funkcijas privāto tiesību jomā Likumprojektā ir saglabātas ņemot vērā pašvaldību izvēles tiesības dibināt vai nedibināt kapitālsabiedrību mazās ostas pārvaldīšanai.  Likuma par ostām 26. pantā esošais regulējums ir saistošs ostu pārvaldēm, kas turpina darboties pēc līdzšinējā modeļa, savukārt pašvaldības nodibinātā kapitālsabiedrība darbosies Publiskas personas kapitāla daļu un kapitālsabiedrību pārvaldības likumā un šajā likumā noteiktā kārtībā. Dibinot kapitālsabiedrību, pašvaldība nodrošina finansējumu pamatkapitāla apmaksai.  Ņemot vērā, ka daļa normu, kas paredzēja regulējumu līdzšinējam ostu modelim, no Likuma par ostām ir izslēgta, mazo ostu regulējums pārnests uz Likumprojektā ietverto Likuma par ostām 26. pantu.  5. Likumprojektā paredzēts grozīt Likuma par ostām 7.panta otrajā un trešajā daļā ietverto funkciju sadalījumu publisko tiesību jomā (valsts pārvaldes funkcijās) un privāto tiesību jomā. Grozījumi nepieciešami, lai aktualizētu jau šobrīd ostu pārvaldēm noteikto funkciju atbilstību publisko vai privāto tiesību jomai. Līdz ar to Likumprojekts publisko tiesību jomā paredz šādas funkcijas:  - nodrošināt Latvijas Ostu, tranzīta un loģistikas padomē akceptētās ostas attīstības programmas realizāciju;  - apsaimniekot īpašumā esošo vai pārvaldīšanā nodoto nekustamo īpašumu — hidrotehniskās būves, piestātnes, kuģuceļus, navigācijas iekārtas un ierīces ostā, akvatoriju un navigācijas ierīces apsaimniekošanas rajonos, kā arī ar ostas darbību saistīto infrastruktūru;  - organizēt ostas izbūvi un ar ostas darbību saistītās infrastruktūras izbūvi ostas teritorijā atbilstoši ostas attīstības programmai, kā arī;  - ostas pārvaldei, izņemot mazās ostas pārvaldi, atbilstoši likumam “Par nodokļu piemērošanu brīvostās un speciālajās ekonomiskajās zonās” izsniegt atļaujas par licencētu komercdarbību ostā un lemt par apliecības izsniegšanu par ieguldījumu veikšanu ostas un ieguldījumu līguma slēgšanu.  Starp funkcijām privāto tiesību jomā ietverta jauna funkcija, kas izriet no Ostu regulas:  6) izpēta ostas pakalpojumu pieprasījumu un piedāvājumu un nodrošina ostas pakalpojumu kompleksu, slēdzot līgumus ar komersantiem, vai arī sniedz šos pakalpojumus pati vai ar juridiski patstāvīgu vienību, kuru tā kontrolē līdzīgi tam, kā tā kontrolē savas struktūrvienības, atbilstoši Eiropas Parlamenta un Padomes 2017. gada 15. februāra Regulai (ES) 2017/352, ar ko izveido ostas pakalpojumu sniegšanas sistēmu un kopīgos noteikumus par ostu finanšu pārredzamību.  Tā paredz pienākumu ostas pārvaldei izpētīt un analizēt ostu pakalpojumu pieejamību ostās, lai ostu lietotājiem pakalpojumi būtu pieejami atbilstošā kvalitātē, droši un konkurētspējīgi. Pakalpojumu lokā ietverami Ostu regulā minētie:  - degvielas uzņemšana;  - kravas apstrāde;  - tauvošana;  - pasažieru pakalpojumi;  - kuģu atkritumu un kravu atlieku savākšana;  - loča pakalpojumi;  - velkoņu pakalpojumi  Velkoņu pakalpojumu jomā Rīgas brīvostai ar konkurences padomi administratīvā procesa ietvaros ir noslēgts Līgumu Nr. 2-AL saskaņā ar kuru Rīgas brīvostas pārvaldei ir liegtas tiesības sniegt velkoņu pakalpojumus, tai skaitā veidojot savu struktūrvienību kā iekšējo operatoru Rīgas brīvostā.  Saskaņā ar Ostu regulu ostas pārvaldes iestādei, ievērojot regulā minētos nosacījumus, ir tiesības pieņemt lēmumu pašai vai ar juridiski patstāvīgu vienību, kuru tā kontrolē līdzīgi tam, kā tā kontrolē savas struktūrvienības, sniegt velkoņu pakalpojumus. Tādēļ likumprojektā ietverts 7.panta 3.daļas 13.punkts.  6. Likumprojektā paredzēts izslēgt Likuma par ostām 6. pantu, kas līdz šim paredzēja izdot ostu noteikumus un noteica to saturu. 2020. gada martā, izdodot ostu noteikumus kā Ministru kabineta noteikumus, secināts, ka vairums normu, kas bijušas iekļautas ostu noteikumos. ir novecojušas un šobrīd tiek atrunātas citos ārējos normatīvajos aktos, tāpēc nav nepieciešams dublēt tiesību normas. Vienlaikus, attīstoties ostu pakalpojumu klāstam, katrā ostā situācija un biznesa modelis ir atšķirīgs, tāpēc turpmāk ostas noteikumu izdošana tiek deleģēta ostas kapteinim. Atbilstoši Jūrlietu pārvaldes un drošības likumam ostas kapteinis ir ostas pārvaldes amatpersona, kas saskaņā ar normatīvajiem aktiem, Starptautiskās Jūrniecības organizācijas normatīvajiem aktiem, Helsinku konvencijas un Helsinku komisijas rekomendāciju prasībām organizē un kontrolē kuģu satiksmi ostā un ostas pievedceļos, veic kuģošanas drošības kontroles funkcijas attiecībā uz kuģu satiksmi ostā, ostas akvatorijā, kuģuceļos, piestātnēs un terminālos. Ostas kapteiņa rīkojumi, kas saistīti ar kuģošanas drošības pasākumiem, tai skaitā ar ziemas navigācijas kārtību ledus apstākļos, ir obligāti visiem kuģiem, organizācijām, komercsabiedrībām, kā arī citām juridiskajām un fiziskajām personām. Šādu ostas kapteiņa rīkojumu apstrīdēšana vai pārsūdzēšana neaptur to izpildi. Ostas kapteiņa izdotie noteikumi kuģu satiksmes organizēšanai un piestātņu ekspluatācijai ostā ir rokasgrāmata, kurā ir apvienotas prasības no citiem normatīvajiem aktiem. 2020. gada sākumā pārizdodot ostu noteikumus lielajām ostām Tieslietu ministrija atzinumā norādīja, ka vairākas normas izriet no citiem normatīvajiem aktiem, kā arī ostu noteikumos tika lietotas atsauces uz nesaistošiem dokumentiem un vadlīnijām. Ņemot vērā minēto, pieņemts lēmums noteikt ostas noteikumu izdošanu ostas kapteinim rokasgrāmatas formā.7. Likumā par ostām papildus jaunajam pārvaldības modelim tiek pārņemtas arī normas no Eiropas Parlamenta un Padomes 2017. gada 15. februāra Regulas (ES) 2017/352, ar ko izveido ostas pakalpojumu sniegšanas sistēmu un kopīgos noteikumus par ostu finansēšanas pārredzamību (Ostu regula).  8. Ņemot vērā, ka kapitālsabiedrības struktūru un pārvaldību regulē Publiskas personas kapitāla daļu un kapitālsabiedrību pārvaldības likums, no Likuma par ostām tiek izslēgts 8. un 9. pants, kas līdz šim saturēja regulējumu par pārvaldības struktūru un ierobežojumiem valdes locekļiem ostās.  9. Ņemot vērā, ka uz valsts kapitālsabiedrībām attiecināmais regulējums ir plašāks nekā līdzšinējām atvasinātām publisko tiesību juridiskām personām, no Likuma par ostām 12. panta paredzēts izslēgt otro un trešo daļu, paredzot ostas pārvaldei iespēju iesaistīties arī citā saimnieciskā darbībā, līdzīgi kā tas ir ārvalstu ostās.  10. Sakarā ar grozījumiem likumā “Par pašvaldību budžetiem”, kas stājās spēkā 2020.gada 1.janvārī, Likuma par ostām 14. pantā paredzēts izslēgt vārdu “speciālajā” budžetā, jo pašvaldību budžets sastāv tikai no pamatbudžeta, ziedojumiem un dāvinājumiem.  Maksājums no ostu maksām pašvaldībai nav saistāms ar to vai pašvaldība kļūst vai nekļūst par kapitāldaļu turētāju. Šis maksājums ir pašvaldībai ar konkrētu mērķi - ar ostas darbību saistītās infrastruktūras attīstībai. Nepārprotami ostas klienti izmanto arī pašvaldības infrastruktūru un tā ir jāuztur un jāattīsta pienācīgā līmenī un tādēļ arī ir maksājums no ostu maksām. Cits jautājums ir vai šie līdzekļi vienmēr tiek efektīvi izmantoti tieši šim mērķim. Tādēļ papildinām likumprojektu ar pienākumu atskaitīties par šo līdzekļu izmantošanu..  11. Likumprojekts nosaka Likuma par ostām 17. pantā definēto ostas kapteiņa juridisko statusu, tā tiesības izdot administratīvos aktus, pienākumus kuģošanas drošības nodrošināšanai ostas akvatorijā un sauszemes teritorijā un uzņēmumos.  12. Neskatoties uz kapteiņa tiesībām pieprasīt tiesībsargājošām iestādēm veikt kuģa arestu, dabā pastāv situācijas, kad šāds instruments zaudējumu novēršanai nav efektīvs vai vispār nav pielietojams ierobežotā laika apjoma dēļ. Likumprojektā ostas kapteinim kā amatpersonai paredzētas īpašas pilnvaras aizturēt kuģi uz 72 stundām vai trim darba dienām, atkarībā no tā, kurš termiņš iestājas vēlāk. Ostas noteikumu, kas paredz kuģu satiksmes organizēšanas un piestātņu ekspluatācijas regulējumu, sagatavošana un apstiprināšana arī tiek nodota ostas kapteinim.  13. Likumprojektā ietvertajā Likuma par ostām 19. panta astotajā daļā ietverta norma, kas iepriekš bija iekļauta ostas noteikumos un izriet no Ostu regulas. Norma paredz sūdzību izskatīšanas tiesiskos mehānismus regulā noteikto prasību izpildei, paredzot, ka sūdzības par regulas pārkāpumiem izskata Satiksmes ministrija administratīvā procesa kārtībā, izņemot par pārkāpumiem konkurences jomā, kur sūdzību izskata Konkurences padome. Jaunais regulējums, kā tas noteikts ostu regulā, paredz ostu pārvaldēm izveidot apspriešanās mehānismu ar ostas lietotājiem un citām ieinteresētajām personām, gadījumos, kad tiek mainīta ostas maksas iekasēšanas politika, kā arī gadījumos, kad ostas pakalpojumu sniegšanai tiek izmantots iekšējais operators, tādejādi samazinot interešu konflikta rašanās un konkurences pārkāpumu iespējamību.  14. Ņemot vērā, ka pēc grozījumu veikšanas mazajās ostās tiesiskā forma var saglabāties līdzšinējā, mazo ostu regulējums tiek pārnests uz Likuma par ostām 26. pantu, paredzot tiesības pašvaldībai izveidot kapitālsabiedrību ostas efektīvākai pārvaldīšanai.  Likuma par ostām 26. pantā esošais regulējums ir saistošs ostu pārvaldēm, kas turpina darboties pēc līdzšinējā modeļa, savukārt pašvaldības nodibinātā kapitālsabiedrība darbosies Publiskas personas kapitāla daļu un kapitālsabiedrību pārvaldības likumā noteiktā kārtībā. Ostām, kuras turpinās darboties pēc līdzšinējā modeļa, valdes kompetences izriet no Likuma par ostām, ostu pārvalžu paraugnolikuma un katras ostas pārvaldes nolikuma, kur noteiktas konkrētas valdes kompetences. Savukārt, ostās, kur tiks izveidotas kapitālsabiedrības, valdes kompetences izriet no kapitālsabiedrību darbību reglamentējošiem normatīviem aktiem.  15. Likumprojektā ietverts pārejas noteikumu 16.punkts, kas paredz deviņu mēnešu laikā no šā likuma spēkā stāšanās dienas likvidēt atvasināto publisko personu - Rīgas brīvostas pārvaldi un Ventspils brīvostas pārvaldi - un nodot attiecīgās atvasinātās publiskās personas tiesības, saistības, funkcijas, mantu un finanšu līdzekļus ostas pārvaldes funkciju veikšanai nodibinātajai kapitālsabiedrībai.  Paredzēts, ka Ventspils ostas pārvaldīšanu nodrošinās ar Ministru kabineta 2019.gada 18.decembra rīkojumu Nr.640 “Par valsts akciju sabiedrības “Ventas osta” dibināšanu” izveidotā akciju sabiedrība “Ventas osta”. Minētā akciju sabiedrība tika izveidota, lai īstenotu Ventspils ostas pārvaldīšanu, aizstājot sankcionēto Ventspils brīvostas pārvaldi.  16. Ostu maksu noteikšana tiek noteikta par funkciju privāto tiesību jomā un ir ostas pārvaldes kompetence. Izvērtējot situāciju tirgū tās nosaka ostu maksu robežlīmeņus. To noteikšana nav publiskā funkcija, jo ir balstīta uz tirgus principiem.  17. Likumprojektā ietverti pārejas noteikumi, ar kuriem paredzēta Likumprojektā ietvertā ostu pārvaldes modeļa maiņas īstenošana deviņu mēnešu laikā no Likumprojekta spēkā stāšanās.  Atbilstoši pārejas noteikumu 16.punkta 1.apakšpunktam Rīgas pilsētas pašvaldība un Ministru kabinets izveidos kapitālsabiedrību ostas pārvaldes funkciju veikšanai Rīgas ostā ar nosacījumu, ka valsts pusei ir ne mazāk kā divas trešdaļas kapitāldaļu. Šī kapitālsabiedrība būs Rīgas brīvostas pārvaldes tiesību un saistību, mantas, finanšu līdzekļu un aktīvu pārņēmēja.  Atbilstoši pārejas noteikumu 16.punkta 1.apakšpunktam paredzēts, ka ostas pārvaldes funkcijas Ventspils ostā veiks AS “Ventas osta”, kas šobrīd atbilstoši Likuma par ostām 7.panta1.2daļai veic ostas pārvaldes funkcijas, uzdevumus un pienākumus Ventspils ostā. Šī kapitālsabiedrība būs Ventspils brīvostas pārvaldes tiesību un saistību, mantas, finanšu līdzekļu un aktīvu pārņēmēja. Pēc Likumprojekta pieņemšanas valsts un Ventspils pilsētas pašvaldība vienosies par nosacījumiem un kārtību, kādā pašvaldība kļūs par AS “Ventas osta” akciju turētāju ar nosacījumu, ka valsts pusei ir ne mazāk kā divas trešdaļas kapitāldaļu.  Atbilstoši pārejas noteikumu 16.punkta 2.apakšpunktam deviņu mēnešu laikā pēc Likumprojekta spēkā stāšanās būs jāpieņem attiecīgi tiesību akti, lai likvidētu Rīgas brīvostas pārvaldi un Ventspils brīvostas pārvaldi, vienotos ar pašvaldībām par ieguldījumiem kapitālsabiedrību pamatkapitālā un nodotu kapitālsabiedrībām likvidētās Rīgas brīvostas pārvaldes un Ventspils brīvostas pārvaldes tiesības, saistības, mantu un finanšu līdzekļus kopā ar visiem saistītajiem pienākumiem, tiesībām un apgrūtinājumiem, tostarp kredītsaistībām.  Plānots, ka, apstiprinot grozījumus Likumā par ostām, Ministru kabinets ar protokollēmumu noteiks atbildīgās personas, nepieciešamās rīcības un termiņus pārejas noteikumos paredzēto darbību veikšanai attiecībā uz jaunu kapitālsabiedrību izveidi, brīvostu pārvalžu likvidāciju un tiesību un saistību pārņemšanu. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, Ventspils brīvostas pārvalde, Rīgas brīvostas pārvalde, AS “Ventas osta”. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Personas, kas izmanto Latvijas lielās ostas – Rīgas brīvostu, Ventspils brīvostu, Liepājas ostu - komercdarbībai un šo ostu sniegtos pakalpojumus, personas, kas atrodas līgumattiecībās ar attiecīgo ostu pārvaldēm. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Ar Likumprojektu netiks mainītas administratīvās procedūras un procesi attiecībā uz komersantiem, kas veic komercdarbību Ventspils ostas un Rīgas ostas teritorijā, kā arī nav sagaidāma negatīva ietekme uz pakalpojumu sniegšanu ostās un ostu budžetiem. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Ņemot vērā pieredzi veidojot akciju sabiedrību “Ventas osta”, prognozējamās izmaksas kapitālsabiedrības dibināšanai ir šādas:  1. kapitālsabiedrības pamatkapitāls 35 000 EUR;  2. Valsts nodeva par 1 dibinātāja akciju sabiedrības reģistrāciju 350 EUR;  3. Maksa par publikāciju "Latvijas Vēstnesī" 27,03 EUR.  Izmaksas saistībā ar funkciju pārņemšanu un aktīvu nodošanu kapitālsabiedrībai tiks precizētas uzsākot kapitālsabiedrību veidošanu, veicot aktīvu novērtēšanu un citas ar to saistītas darbības.  Ieņēmumu daļā pašvaldībām paredzēts novirzīt 10% no ostu maksām kā arī dividendes no jauno kapitālsabiedrību darbības nākotnē gan valstij, gan pašvaldībai. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ņemot vērā grozījumus Likuma par ostām 6. pantā un 7.panta pirmajā daļā, spēku zaudēs Ministru kabineta 2004.gada 6.janvāra noteikumi Nr.7 “Ostas pārvaldes paraugnolikums”. Deleģējums izdot attiecīgos noteikumus ietverts Likuma par ostām 26.panta pirmajā daļā.  Vienlaikus spēku zaudēs:   1. Ministru kabineta 2020. gada 28. janvāra noteikumi Nr. 61 “Rīgas brīvostas pārvaldes nolikums”, 2. Ministru kabineta 2020. gada 28. janvāra noteikumi Nr.62 “Ventspils brīvostas pārvaldes nolikums”, 3. Ministru kabineta 2020. gada 4. februāra noteikumi Nr. 77 “Rīgas brīvostas noteikumi”, 4. Ministru kabineta 2020. gada 4. februāra noteikumi Nr. 78 “Ventspils brīvostas noteikumi”. |
| 2. | Atbildīgā institūcija | Satiksmes ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |
| --- | --- |
| **VI. Sabiedrības līdzdalība un komunikācijas aktivitātes** | |
| Plānotās sabiedrības līdzdalības un komunikācijas aktivitātes saistībā ar projektu | Likumprojekts ievietots Satiksmes ministrijas tīmekļvietnē sadaļā ”Sabiedrības līdzdalība” šī gada 30.jūnijā, izskatīts Latvijas Ostu, tranzīta un loģistikas padomes 15.jūlija sēdē un Satiksmes ministrijā šī gada 3.augustā rīkota sanāksme ar ostu lietotājiem, kurā piedalījās 48 dalībnieki no dažādiem ostu uzņēmumiem, nevalstiskām organizācijām un ostu pārvaldēm. |
| Sabiedrības līdzdalība projekta izstrādē | Tiks papildināts |
| Sabiedrības līdzdalības rezultāti | Tiks papildināts |
| Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Satiksmes ministrija, Finanšu ministrija, Ekonomikas ministrija, Vides aizsardzības un reģionālās attīstības ministrija, Rīgas brīvostas pārvalde, Ventspils brīvostas pārvalde. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde tiks nodrošināta institūcijas līdzšinējo funkciju un cilvēkresursu ietvaros.  Likumprojekta izpildei nepieciešama kapitālsabiedrības izveide un atvasināto publisko personu - Rīgas brīvostas pārvaldes un Ventspils brīvostas pārvaldes - likvidācija, atbilstoši Likumprojekta pārejas noteikumiem. |
| 3. | Cita informācija | Nav. |

Satiksmes ministrs T. Linkaits

Vīza:

valsts sekretāre I. Stepanova